Валери Видас
Либеро

chitanka.info

Аз съм либеро. Метач.

Отбивам фучащите топки,

пред които вие

глави предпазливо навеждате.

Имам бързи крака —

пред стрелеца, пропуснат от вас,

за секунди изпречвам се — аз,

вашата скрита надежда.

Голове не вкарвам.

Не триумфирам със златна обувка в ръце.

Аз съм момчето за всичко —

трябва листата от лаврите

все някой да помете.

Настрана

от всеобщия устрем към титлите,

аз пресичам коварния пас.

Зная —

никой не ще ми прости,

както прощават на вас.

Аз съм вашата скрита надежда.

Свободен, дори и в треньорска концепция.

Не изпълнявам ходове,

заучени предварително.

Отговарям сам за играта си.

Нямам право на грешка.

Аз съм либеро.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.